Goleada minn San Ġiljan kontra Birżebbuġa Minn Cristian Muscat – ritratt: Dominic Borg San Ġiljan ……….23 Birżebbuġa ………6 (5-1, 5-0, 10-2, 3-3) San Ġiljan kienu wisq b'saħħithom għal Birżebbuġa meta għelbuhom bl-iskor kbir ta' 23-6, f'logħba li huma ddominaw mill-bidu sat-tmiem u li donnha dehret iktar bħala sessjoni ta' taħriġ għalihom. B'hekk is-Saints kisbu double fuq Birżebbuġa me­ta fir-round preliminari kie­nu għelbuhom bl-iskor ta' 16-7. San Ġiljan ħarġu tajjeb u rebħu l-ewwel sessjoni bl-iskor ta' 5-1, bl-iskorers ikunu l-captain Matthew Zammit (3), Andreas Galea u Jake Bonavia. Neil Cassar skorja l-uniku goal għat-team minn nofsinhar ta' Malta. Huma komplew jiddomi­naw u rebħu wkoll it-tieni sessjoni fejn skorjaw ħamsa mingħajr risposta bl-awturi jkunu Andreas Galea, Darren Zammit, Jake Bo­navia, Ben Plumpton u Mat­tias Ortoleva. Ix-xalata Ġiljaniżi kompliet fit-tielet taqsima meta rebħuha bil-punteġġ ta' 10-2. Russell Spiteri u Julian Farrugia skorjaw iż-żewġ goals għal Birżebbuġa. L-aħħar sessjoni ntemmet fi draw ta' 3-3 bl-awturi għall-Ġilajniżi kienu Russell Caruana, Dominique Zahra u Mattias Ortoleva, filwaqt li Julian Farrugia u David Pace Lupi (2) wieġbu għal Birżebbuġa.